ላለፉት ሁለት አስርት አመታት በአፍሪቃ ቀንድ የተሻለ ጸጥታ እና ደህንነት እንዳላት ይነገርላት የነበረችው ኢትዮጵያ ከቅርብ ጊዜ ወዲህ በፖለቲካዊ ጥያቄዎች፤የተቃውሞ ሰልፎች እና የጸጥታ መደፍረስ ይስተዋልባታል። ለወራት የዘለቀው የኦሮሞ ተቃውሞ፤የኮንሶ አለመረጋጋት እና ፤የወልቃይት የፖለቲካ ጥያቄ፤ በጋምቤላ በንዌር እና አኙዋክ ጎሳዎች መካከል ተቀስቅሶ የነበረው ግጭት ይጠቀሳሉ። አሁን ድንበር ተሻጋሪ የሆነው ግጭት ከ200 በላይ ሰዎች የተገደሉበት፤ከ100 በላይ የቆሰሉበት እና ከ100 በላይ የታገቱበት በመሆኑ ከአገሪቱ ደህንነት እና ፖለቲካ አኳያ የሚኖረው ትርጓሜ ከፍ ያለ መሆኑን አቶ ሐሌሉያ ሉሌ ተናግረዋል። የጸጥታ ተንታኙ አቶ ሐሌሉያ ጥቃቱ የሚፈጥረው አለመረጋጋት ወደ ደቡብ ሱዳን ሊዛመት ቢችልም በሁለቱ አገሮች ግንኙነት ላይ የሚያሳድረው አሉታዊ ተጽዕኖ የከፋ እንደማይሆን ይናገራሉ።
